b'\n_START_ARTICLE_\nFredrik Hertzberg\n_START_PARAGRAPH_\nFredrik Hertzberg (1. lokakuuta 1808 Pori \xe2\x80\x93 9. marraskuuta 1865 Loimaa) oli suomalainen rovasti, filosofian tohtori ja lukion rehtori._NEWLINE_Hertzbergin vanhemmat olivat porilainen pellavankutoja Johan Hertzberg ja Maria Fager. H\xc3\xa4n k\xc3\xa4vi Porin triviaalikoulua ja p\xc3\xa4\xc3\xa4si ylioppilaaksi vuonna 1827. Hertzberg valmistui filosofian kandidaatiksi 1834, maisteriksi 1836, lisensiaatiksi 1838 ja tohtoriksi 1840. H\xc3\xa4net vihittiin papiksi 1844._NEWLINE_Hertzberg toimi Helsingin yliopiston kirjaston ylim\xc3\xa4\xc3\xa4r\xc3\xa4isen\xc3\xa4 amanuenssina 1836\xe2\x80\x931839 ja yliopiston kreikkalaisen kirjallisuuden dosenttina 1837\xe2\x80\x931843. H\xc3\xa4n oli Satakuntalaisen osakunnan kuraattori 1838\xe2\x80\x931843. Sen j\xc3\xa4lkeen Hertzberg oli Turun lukiossa kreikan kirjallisuuden lehtorina 1843\xe2\x80\x931858 ja rehtorina 1850\xe2\x80\x931858. Vuodesta 1858 h\xc3\xa4n oli Loimaan kirkkoherrana. Hertzberg sai rovastin arvon 1856 ja l\xc3\xa4\xc3\xa4ninrovasti h\xc3\xa4nest\xc3\xa4 tuli 1862. H\xc3\xa4n oli pappiss\xc3\xa4\xc3\xa4dyn edustajana s\xc3\xa4\xc3\xa4tyvaltiop\xc3\xa4ivill\xc3\xa4 1863\xe2\x80\x931864._NEWLINE_Fredrik Hertzberg oli naimisissa vuodesta 1837 l\xc3\xa4htien Johanna Matilda Hummelinin kanssa. Heill\xc3\xa4 oli yhdeks\xc3\xa4n lasta, joista kaksi kuoli pienin\xc3\xa4. Lapsista tunnetuin oli kirjailija Rafael Hertzberg.'